Zulejda Ida Latas
Zulejda Ida Latas rođena je 17. oktobra 1832. godine u gradiću Homorodu (okrug Brašov u Transilvaniji) Rumuniji kao Ana Simonis. Bila je jedna od supruga Omera-paša Latasa i među prvim kompozitorkama u Osmanlijskom Carstvu. Brat Ane Simonis George bio je u to vrijeme aktivni učesnik u muzičkim i kulturnim krugovima Bukurešta. Bio je jedan od osnivača prve muzičke škole u Krajovi, a u Bukureštu će predavao u Francuskom institutu za djevojke "Manoloti". Zahvaljujući tome, Ani Simonis će biti omogućeno muzičko obrazovanje u ovoj instituciji. Godinu nakon upisivanja na "Manoloti" pri Omer-pašinom svečanom prolasku kroz Bukurešt na ulici se iznenada susrela sa svojim budućim suprugom. Kasnije će na jednom koncertu klasične muzike upriličenom u čast otomanskog vojskovođe na klaviru svirati George Simonis u pratnji Ane Simonis. Omer-paša ju je te večeri upoznao, a time je započelo njihovo poznanstvo koje će biti krunisano vjenčanjem 2. decembra 1848. godine u zgradi Narodnog pozorišta u Bukureštu. Ana Simonis mijenja ime u Saida-hanuma ili Zulejda-hanuma. Poslije Bukurešta, uslijedit će privremeno boravište u Istanbulu, a 1850. Sarajevo, gdje je nastavila da se bavi muzikom. Komponirala je marševe za klavir ili orkestar, svirala klavir i zajedno sa svojim bratom držala časove muzike. Njena muzička djela objavljena su u nekoliko časopisa u Francuskoj i Engleskoj. Kompozicija March za klavir (1855), objavljena je u Londonu, jeste primjer popularnih kompozicija, veoma rado slušanih u mnogim muzičkim salonima evropskih prijestonica.